Na temelju članka 79. st. 2. Statuta Sveučilišta u Zagrebu, Senat Sveučilišta donio je 

15. svibnja 2007. na 13. sjednici Senata u 338. akademskoj godini ovaj 


ETIČKI KODEKS 
SVEUČILIŠTA U ZAGREBU 


I. Opće odredbe 
Područje primjene i sadržaj 
Članak 1. 


Etički kodeks Sveučilišta u Zagrebu (u daljnjem tekstu: Etički kodeks) sadržava 

moralna načela i načela profesionalne etike kojima se u svom profesionalnom i 

javnom djelovanju trebaju ravnati nastavnici, znanstvenici, umjetnici i drugi 

zaposlenici na Sveučilištu u Zagrebu (u daljnjem tekstu: Sveučilište). 

Načela Etičkog kodeksa primjenjuju se na odgovarajući način i na studente te 

druge osobe koje nisu zaposlenici Sveučilišta u Zagrebu, ali sudjeluju u radu i 

djelovanju Sveučilišta, ako i ukoliko se ponašanje 1 djelovanje tih osoba može 

izravno povezati sa Sveučilištem. 

Etički kodeks sastoji se od standarda ponašanja prilagođenih potrebama Sveučilišta 

i njegovih sastavnica, uzimajući u obzir načela slobode znanstvenog i umjetničkog 

stvaralaštva te čuvanja dostojanstva i ugleda Sveučilišta. 

Etički kodeks dijeli se na: 

a. temeljna načela u odnosu na moralno opravdano i moralno neprihvatljivo 
ponašanje na Sveučilištu i u vezi s njim (glava II.); 

b. etička pravila u nastavnom i znanstveno-umjetničkom procesu na Sveučilištu 
(glava III.); 

c. odredbe o sastavu i postupku pred tijelima koja daju svoje mišljenje o 
ostvarivanju načela i pravila Etičkog kodeksa te o usklađenosti ponašanja 
osoba na koje se on odnosi s njima (glave IV. 1 V.). 

Sastavnice Sveučilišta ovlaštene su svojim općim aktom dopuniti načela i pravila 

iz glave II. i III. ovoga kodeksa pravilima specifičnim za pojedinu sastavnicu (u 

daljnjem tekstu: etička pravila sastavnica). Etička pravila sastavnica ne smiju biti u 

suprotnosti s Etičkim kodeksom Sveučilišta. 


Svrha Etičkog kodeksa 
Članak 2. 


Svrha Etičkog kodeksa je promicanje vrijednosti specifičnih za sveučilišnu 
djelatnost u najširem smislu. Promicanje etičnog ponašanja i vrijednosti koje su 
sadržane u ovom kodeksu obveza je svih sastavnica, tijela i zaposlenika Sveučilišta 
kao i sveučilišne zajednice u cjelini. 

Radi ostvarenja cilja iz st. 1. ovoga članka, tijela predviđena u čl. 29. Etičkoga 
kodeksa daju svoja mišljenja o ostvarivanju etičkih načela i standarda na 
Sveučilištu, kako u načelnim pitanjima, tako i u pojedinim konkretnim 
predmetima, te poduzimaju druge radnje i obavljaju druge djelatnosti uređene 
Etičkim kodeksom. 

Postupci propisani Etičkim kodeksom ne uređuju prava, obveze i odgovornosti 
osoba koje u njima sudjeluju te nisu alternativa za građanske, kaznene, upravne i 
stegovne (disciplinske) postupke uređene zakonima, drugim propisima i aktima 
Sveučilišta 1 njegovih sastavnica. 

Ako u skladu sa Statutom Sveučilišta povreda Etičkog kodeksa povlači stegovnu 
odgovornost osobe koja ju je počinila, općim aktima sastavnice i Sveučilišta može 
se odrediti u kojim će se slučajevima u stegovnom postupku obvezno zatražiti 
mišljenje nadležnog etičkog povjerenstva. 

Mišljenje dano u postupku uređenom Etičkim kodeksom djeluje svojim 
autoritetom i treba služiti tumačenju Etičkoga kodeksa i promicanju etičnog 
ponašanja na Sveučilištu. Ono ne veže druga tijela i nije upravni akt. 


Definicije 
Članak 3. 


Za potrebe Etičkog kodeksa pojedine izraze treba tumačiti na sljedeći način: 

a. Izraz ,,članovi sveučilišne zajednice“ označuje sve osobe koje studiraju, izvode 
nastavu, bave se znanstvenim i/ili umjetničkim radom, surađuju u izvedbi 
znanstvenih, umjetničkih i/ili nastavnih programa te djeluju u okviru 
zajedničkih i pomoćnih službi, neovisno o vrsti i trajanju ugovora na temelju 
kojega ostvaruju prava i obveze na Sveučilištu; 

b. Izraz sveučilišna zajednica“ označuje ukupnost članova sveučilišne 
zajednice; 

c. Izraz ,,članovi akademske zajednice“ označuje sve osobe koje sudjeluju u 
nastavi, umjetničkom radu, znanstvenom istraživanju i  mentorskim 
djelatnostima na Sveučilištu; 

Izraz ,,akademska zajednica“ označuje ukupnost članova akademske zajednice; 

e. Izraz ,nastavnik“ uključuje sve osobe koje održavaju nastavu na Sveučilištu 
bez obzira na znanstveno-nastavno, umjetničko-nastavno, nastavno, suradničko 
ili stručno zvanje te na vrstu i trajanje ugovora na temelju kojega održavaju 
nastavu; 

f. Izraz ,student“ uključuje sve osobe koje prate program obrazovanja na 
Sveučilištu, neovisno o njihovu statusu; 

g. Izraz, Etički kodeks“, ako se odnosi na temeljna načela 1 pravila iz glave II. i 
III., treba tumačiti tako da uključuje i posebna pravila sadržana u etičkim 
pravilima sastavnica, ako nisu u suprotnosti s ovim etičkim kodeksom. 

Ako se neki od izraza korištenih u ovom etičkom kodeksu odnosi na fizičke osobe, 

sve izraze u muškom rodu treba tumačiti na način da obuhvaćaju i osobe ženskoga 

spola, i obrnuto = (član/članica,  nastavnik/nastavnica, = student/studentica, 
ispitanik/ispitanica itd.). 

1I. Temeljna načela i pravila 
a. Načela moralno opravdanoga ponašanja na Sveučilištu 
Načelo mirnog uživanja prava 
Članak 4. 


Sveučilište svakom članu sveučilišne zajednice mora osigurati uživanje svih 
ljudskih prava koja se ostvaruju unutar sveučilišne zajednice te poštovanje prava 
zajamčenih Ustavom i zakonima Republike Hrvatske. 

Prava članova sveučilišne zajednice mogu se ograničiti samo radi ostvarenja prava 
drugih članova sveučilišne zajednice i opće javnosti, u skladu s ciljevima 
Sveučilišta i u mjeri u kojoj je to prijeko potrebno. 


Načelo poštovanja integriteta i dostojanstva osobe 
Članak 5. 


Svi članovi sveučilišne zajednice trebaju biti poštovani kao osobe u skladu sa 
zajamčenim pravima na život, integritet i dostojanstvo. Svim članovima sveučilišne 
zajednice mora biti osigurano pravo na privatnost. 


Načelo autonomije znanstvenog, umjetničkog i nastavnog rada 
Članak 6. 


Svi članovi sveučilišne zajednice imaju pravo autonomno djelovati na Sveučilištu, 
u granicama svoga statusa i u skladu s ciljevima Sveučilišta. 

Svim članovima sveučilišne zajednice treba priznati pravo na nesmetan 
profesionalni razvoj i usavršavanje u skladu s osobnim mogućnostima i planovima, 
u mjeri u kojoj se pritom ne narušava isto pravo druge osobe. Sveučilište je dužno 
nastojati da se za ostvarenje ovoga prava osiguraju odgovarajući uvjeti. 

Svi članovi sveučilišne zajednice imaju obveze i odgovornosti prema drugima u 
smislu poštena, iskrena i nepristrana ponašanja i prihvaćanja kriterija izvrsnosti u 
svim domenama radi ostvarivanja zajedničkoga dobra sveučilišne zajednice u 
cjelini. 


Načelo jednakosti i pravednosti 
Članak 7. 


Svaki član sveučilišne zajednice treba se ponašati u skladu s načelom jednakosti i 
pravednosti na način koji isključuje svaku diskriminaciju, zlostavljanje, 
uznemirivanje ili iskorištavanje. Sveučilište je dužno osigurati uvjete za 
ostvarivanje načela jednakosti i pravednosti. 

Članovi sveučilišne zajednice ne smiju zlouporabiti svoj autoritet i ne smiju 
dopustiti da osobni interesi i odnosi rezultiraju situacijama koje mogu utjecati na 
mogućnost objektivnoga prosuđivanja te etičkoga i profesionalnog obavljanja 
radnih obveza. 

Svim članovima sveučilišne zajednice treba osigurati jednake uvjete ostvarivanja 
profesionalnih obveza, iskazivanja intelektualnih sposobnosti i napredovanja. 


Pravo na akademsku slobodu 
Članak 8. 


Sveučilište priznaje akademsku slobodu temeljnim uvjetom i obilježjem u procesu 
poučavanja, znanstvenoga istraživanja, umjetničkog rada i stipendiranja. Članovi 
akademske zajednice u svojim istraživanjima trebaju biti vođeni idejom slobode 
znanstvenog i umjetničkog stvaralaštva te izvršavati svoje tradicionalno pravo 
ispitivanja 1 kritiziranja društvenih vrijednosti i struktura u duhu odgovornoga, 
objektivnog i poštenoga traganja za istinom te stjecanja i distribucije znanja. 
Sveučilište treba zaštititi sve članove akademske zajednice od svakoga pokušaja 
suzivanja, ograničavanja ili uskraćivanja te slobode. 

Sveučilište podupire i potiče slobodu mišljenja i izražavanja mnijenja kao temeljnu 
vrijednost u svim segmentima sveučilišnoga života i rada. 


Načelo profesionalnosti 
Članak 9. 


Od članova akademske zajednice očekuje se da odgovorno, savjesno, 
profesionalno _ 1 etički besprijekorno ispunjavaju sve svoje obveze prema 
studentima, kolegama i ostalim djelatnicima na Sveučilištu. U svojem djelovanju 
članovi akademske zajednice slijede načela objektivnosti,  nepristranosti, 
razboritosti, korektnosti, dijaloga i tolerancije. 

Obveza je članova akademske zajednice poštovanje kriterija stručnosti i izvrsnosti 
te u skladu s time stalno stručno usavršavanje unutar izabranoga profesionalnoga 
područja i utemeljivanje svih profesionalnih i etičkih prosudbi na dostupnim 
činjenicama, isključujući predrasude bilo koje vrste. 

Svi članovi akademske zajednice trebaju održavati i poticati suradnju u 
profesionalnim odnosima i nastojati na učinkovitoj uporabi sveučilišnih resursa 
težeći povećanju dobrobiti znanosti i sveučilišne zajednice i smanjivanju gubitaka 
uvijek kad je to moguće. Od svih članova akademske zajednice očekuje se 
djelovanje u duhu zajedničkih ciljeva te sudjelovanje u izvansveučilišnim 
djelatnostima koje neće biti u sukobu s njihovim profesionalnim obvezama na 
Sveučilištu odnosno njegovoj sastavnici niti štetiti tim obvezama, kao ni ugledu 
Sveučilišta. 

Verbalna i neverbalna komunikacija članova akademske zajednice treba biti u 
skladu s njihovim zadaćama i ulogom u zajednici. 


Načelo poštovanja zakona i pravnih postupaka 
Članak 10. 


Od svih članova sveučilišne zajednice očekuje se poštovanje svih pravnih propisa i 
pravnih postupaka koji se tiču njihovih obveza kao članova sveučilišne zajednice. 
Sveučilište ima obvezu osigurati uvjete nužne za upoznavanje članova sveučilišne 
zajednice sa svim relevantnim pravilima koja se tiču njihovih obveza. 

U svim postupcima koji se odnose na ostvarenje načela i pravila iz Etičkog 
kodeksa ili su u vezi s njima, članovima sveučilišne zajednice pravima i interesima 
kojih je riječ treba osigurati mogućnost sudjelovanja u postupku, pravo da se 
izjasne o relevantnim navodima i iznesu svoje argumente te ravnopravan položaj u 
postupku u odnosu prema drugim sudionicima koji se nalaze u istom ili 
usporedivom položaju. 

U svakome slučaju u kojem postoji neslaganje pri tumačenju i primjeni načela 
Etičkog kodeksa, članovi sveučilišne zajednice obvezni su nastojati da se sporna 
pitanja najprije riješe unutar sredine u kojoj je do povrede došlo ili kod 
mjerodavnih tijela Sveučilišta, u skladu s odredbama glave IV. i V. Etičkog 
kodeksa. Obraćanje tijelima izvan Sveučilišta treba se ograničiti na slučajeve u 
kojima je to primjereno i nužno. 

Nadležna tijela Sveučilišta dužna su pravodobno djelovati radi prevencije i 
suzbijanja povreda Etičkog kodeksa. U tu svrhu ona trebaju pokretati postupke i 
poduzimati druge radnje u granicama svoje nadležnosti te istražiti sve prijave u 
kojima se iznosi sumnja u etičnost ponašanja članova sveučilišne zajednice. 


b.) Neprihvatljiva ponašanja 
Diskriminacija 
Članak 11. 


U skladu s načelima iz čl. 4. do 10. Etičkog kodeksa, nedopustiv je svaki oblik 
neposredne i posredne diskriminacije temeljen na religiji, etničkoj i nacionalnoj 
pripadnosti, rasi, spolu, spolnoj orijentaciji, životnome stilu, imovinskom stanju, 
podrijetlu, obiteljskom i bračnom statusu, trudnoći, obiteljskim obvezama, 
godinama, = invalidnosti, tjelesnom = izgledu, = političkom = opredjeljenju i 
zdravstvenom stanju. 

Isključivi kriteriji vrednovanja i napredovanja smiju biti stručnost, sposobnost i 
profesionalne zasluge te osposobljenost i rezultati u obavljanju određene vrste 
djelatnosti, poslova i zadataka. 


Uznemirivanje 
Članak 12. 


Zabranjena je svaka vrsta uznemirivanja između članova sveučilišne zajednice. 
Uznemirivanjem se smatra svako neprimjereno ponašanje prema drugoj osobi 
kojem je cilj ili koje stvarno znači povredu osobnog dostojanstva, koje ometa 
njezino obavljanje radnih zadataka ili smanjuje kvalitetu njezina života. 
Uznemirivanjem se osobito smatra svaki čin, pojedinačan ili ponavljan, verbalni, 
neverbalni ili fizički, koji stvara ili pridonosi stvaranju neugodnih i neprijateljskih 
radnih i obrazovnih okolnosti ili koji drugu osobu zastrašuje, vrijeđa ili ponižava. 
Neprihvatljivo je svako spolno uznemirivanje. Spolno uznemirivanje specifičan je 
oblik uznemirivanja koje karakterizira izostanak pristanka ili odbijanje druge 
strane, a uključuje ponavljano neželjeno upućivanje verbalnih i fizičkih prijedloga 
spolne naravi drugoj osobi, fizičko napastovanje, ponavljano neželjeno iznošenje 
šala i opaska koje su spolno obojene, uključujući referiranje na spol i spolnu 

orijentaciju, ruganje i ismijavanje koje je spolno obojeno, izlaganje spolno 
uvredljivoga i uznemirujućega materijala te zahtijevanje spolnih usluga u zamjenu 
za određeno djelovanje ili propuštanje s pozicije autoriteta. 

Uobičajena komunikacija, dobronamjerne šale i kritika kao i odnosi spolne i druge 
intimne naravi između članova akademske zajednice koji počivaju na pristanku i 
uzajamnom poštovanju smatraju se područjem privatnosti te nisu sami po sebi 
kršenje Etičkog kodeksa. Treba, međutim, izbjegavati situacije u kojima takvi 
odnosi između članova akademske zajednice mogu dovesti do kršenja pravila 
Etičkog kodeksa o objektivnosti i nepristranosti i sukobu interesa, posebno u 
odnosima između članova akademske zajednice koji su u neposrednom 
hijerarhijskom odnosu koji uključuje ocjenjivanje tuđeg rada i dostignuća i/ili 
odlučivanje o statusu, profesionalnom napredovanju, pogodnostima i nagradama. 
Svaka osoba ima pravo prijaviti uznemirivanje koje je počinio član sveučilišne 
zajednice. Na osobu koja je odbila uznemirivanje ili prijavila takvu vrstu 
ponašanja ne smije se vršiti nikakav pritisak. 


Predrasude 
Članak 13. 


Svi članovi sveučilišne zajednice trebaju biti objektivni i ne smiju dopustiti da 
predrasude bilo koje vrste utječu na njihovu objektivnost u akademskim, 
istraživačkim, administrativnim, poslovnim i upravljačkim djelatnostima. 
Ocjenjivanje djelatnosti i profesionalne kompetencije bilo kojega člana sveučilišne 
zajednice ne smije počivati na kriterijima koji nisu neposredno relevantni za 
obavljanu djelatnost ili profesionalne obveze. 


NI. Etička pravila u nastavnom, znanstvenom i umjetničkom radu 
Profesionalne dužnosti u nastavnom radu 


Članak 14. 


Sve osobe koje kao nastavnici djeluju na Sveučilištu imaju sljedeće dužnosti: 


a. 


b. 


GQ 


nastojati na postizanju i prenošenju visoke razine znanstvenih spoznaja iz svojega 
predmeta; 

osigurati točnost, preciznost, reprezentativnost sadržaja predmeta i primjerenu poziciju 
predmeta unutar programa studija; 

nastojati da studenti što djelotvornije postignu ciljeve predmeta; 

ponuditi istovjetne mogućnosti unapređenja znanja koje svim studentima jamče 
podjednak napredak; 

obrađivati sve teme na otvoren, pošten i pozitivan način, a osobito teme koje studenti 
iz bilo kojeg razloga mogu smatrati osobito osjetljivima; 

pridonositi intelektualnom razvoju studenata unutar područja u kojem se nastava 
obavlja te izbjegavati sve djelatnosti koje bi mogle omesti taj razvoj; 

osigurati studentima vrednovanje njihova rada koje je valjano, otvoreno, pravedno i 
objektivno te pravodobno; 

osigurati transparentnost i javnost ispita kao i objektivnost ocjenjivanja; 

poštovati dignitet svojih kolega i u suradnji s njima raditi u interesu napredovanja 
studenata; 

poštovati obrazovne ciljeve, strategije i standarde ustanove na kojoj poučava u 
interesu razvoja studenata; 

suzdržavati se od svakog uvjetovanja pristupanje ispitu uvjetima koji nisu sadržani u 
odredbama nastavnoga plana i programa, a osobito od nametanja uvjeta koji 
nastavniku donose osobnu ekonomsku i drugu korist; 

uzimati u obzir mišljenje i ocjene studenata o svojoj nastavnoj kompetenciji u cilju 
unapređivanja kvalitete nastavnoga procesa. 


Neprihvatljive prakse u nastavi 
Članak 15. 


Studenti su dužni suzdržavati se od prepisivanja, bez obzira na oblik vrednovanja 
studentskog rada. 

Prepisivanjem se smatra nedopušteno primanje i davanje pomoći koje ima cilj na 
nedopušteni način utjecati na korektnost ocjenjivanje na ispitima i u drugim 
oblicima vrednovanja rada i rezultata članova akademske zajednice. 

Članovi sveučilišne zajednice ne smiju poticati na prepisivanje, omogućivati ga i 
tolerirati. 

Ako članovi akademske zajednice obavljaju nastavu ili praksu u kojoj sudjeluju 
djeca, s njima treba postupati uz uvažavanje mjerodavnih standarda i prava djece. 
Nije prihvatljivo prisvajati rezultate rada djece (crteže, pisane sastavke) ili koristiti 
se njima izvan redovitog programa nastave bez odgovarajuće obavijesti 
roditeljima 1 bez izričitog pristanka djeteta. 


Korištenje ljudi i životinja u znanstvenom istraživanju i umjetničkom radu 
Članak 16. 


Nije dopušteno istraživanje koje može rezultirati nerazboritim rizikom ili fizičkim 
i psihičkim povredama ljudi, povredama životinja ili okoline koje je moguće 
izbjeći, kao ni podržavanje, poticanje ili tajenje takvih djelatnosti koje provode 
drugi članovi akademske zajednice. 

U znanstvenom istraživanju i umjetničkom radu potrebno je primjenjivati načelo 
svjesnog pristanka na temelju odgovarajuće obaviještenosti sudionika. Prava i 
dostojanstvo svih koji sudjeluju kao ispitanici i drugi sudionici u znanstvenom 
istraživanju i umjetničkom radu treba na odgovarajući način štititi. 

Ako u aktivnostima iz st. 2. sudjeluju djeca i maloljetnici, valja osigurati 
poštovanje njihovih prava u skladu s mjerodavnim pravilima 1 standardima. 

Sa životinjama koje se koriste u eksperimentalne svrhe treba postupati u skladu s 
mjerodavnim etičkim i stručnim standardima. 

Izmišljanje rezultata 
Članak 17. 


U znanstvenom i istraživačkom radu nije prihvatljivo izmišljanje (fabrikacija) 
rezultata. 

Smatra se da je izmišljanje svako namjerno predstavljanje, širenje 1 objavljivanje 
navodnih rezultata znanstvenog i istraživačkog rada unatoč znanja o tome da 
znanstveni rad 1 istraživanje na koje se poziva u stvarnosti nije bilo provedeno. 


Krivotvorenje 
Članak 18. 


U znanstvenom i istraživačkom radu neprihvatljivo je svako krivotvorenje 
(falsifikacija). 

Krivotvorenje uključuje svako djelovanje kojim se suprotno načelima znanstvenog 
poštenja manipulira objektom, opremom ili procesom istraživanja sa svrhom da se 
namjerno podese ili tendenciozno protumače rezultati znanstvenog istraživanja. 


Plagiranje 
Članak 19. 


Svaki oblik plagiranja radova i ideja smatra se povredom Etičkoga kodeksa. 

Svi članovi akademske zajednice koji sudjeluju u znanstvenoistraživačkom i 
umjetničkom radu moraju jamčiti za izvornost objavljenih znanstvenih radova i 
umjetničkih djela autorstvo kojih im se pripisuje te točnost i poštenje u 
prikazivanju i navođenju informacija o porijeklu ideja i navoda kojima su se u radu 
koristili. 

Očekuje se od članova sveučilišne zajednice da navedu kao autore sve i samo one 
sudionike u procesu nastajanja znanstvenoga rada koji su intelektualno pridonijeli 
radu. 

Potrebno je štititi pravo na intelektualno vlasništvo nad rezultatima istraživanja i 
prikupljenim podacima svih članova sveučilišne zajednice. 

Prilikom izbora ili reizbora u znanstvena, umjetničko-nastavna i znanstveno 
-nastavna zvanja, pristupnici trebaju predati izjavu o izvornosti kojom će potvrditi 
da je svaki njihov rad i dostignuće na koji se pozivaju izvorni rezultat njihova rada 
te da taj rad ne sadržava druge izvore do onih navedenih u radu. Senat može 
svojom odlukom utvrditi standardni tekst izjave koja će se predavati u postupku 
izbora ili reizbora. 

Izvan slučaja iz st. 5. ovoga članka, sastavnice mogu utvrditi tekst izjave o 
izvornosti koju bi prilikom predaje svojih znanstvenih i stručnih radova davali 
članovi akademske zajednice. 


Izmišljanje i prepravljanje preporuka 


Članak 20. 


Izmišljanje i prepravljanje preporuka i pogrešno predstavljanje akademskih postignuća 
nije dopušteno i ozbiljno je kršenje načela etičnog ponašanja. 

Primanje darova i drugih dobara 
Članak 21. 


Članovi sveučilišne zajednice ne smiju tražiti darove, poticati darivanje niti primati 
ikakve darove, bilo za sebe ili za drugu osobu, za koje postoji razborita 
pretpostavka da će posredno ili neposredno utjecati na njihovu objektivnost, 
ispunjavanje profesionalnih obveza te poštovanje profesionalnih prava i dužnosti. 
Obveza je članova sveučilišne zajednice otklanjati svaki pokušaj korupcije. 


Sukob interesa 
Članak 22. 


Svi članovi sveučilišne zajednice trebaju izbjegavati sukobe interesa (sukob 
interesa mogu uzrokovati, na primjer, obiteljski odnosi, blisko prijateljstvo, 
intimne veze, antagonizmi i sl.). 

Treba nastojati na neovisnosti svih izvansveučilišnih djelatnosti (koje uključuju 
financijske ili drugačije interese) kako one ne bi bile u sukobu s profesionalnim 
obvezama članova na Sveučilištu ili utjecale na integritet i objektivnost članova 
sveučilišne zajednice. 

Nedopustiv je svaki oblik nepotizma. Nepotizmom se smatra svako djelovanje koje 
srodnika određene osobe stavlja u povlašten položaj prema drugim osobama koje 
raspolažu jednakim ili boljim sposobnostima. 


Transparentnost i povjerljivost 
Članak 23. 


Sveučilište podupire i promiče transparentnost u propisima i djelovanju kao jednu 
od temeljnih vrijednosti. Sva pravila i odredbe kojima se definiraju prava i obveze 
članova sveučilišne zajednice trebaju biti precizni, jasni i dostupni. 

Svi članovi sveučilišne zajednice trebaju uvažavati tu vrijednost transparentnosti i 
dostupnosti kriterija i postupaka evaluacije ispunjavanja profesionalnih obveza 
(ispiti, upisi, profesionalno napredovanje i sl.). 

Svi članovi sveučilišne zajednice koji na temelju svojega položaja na Sveučilištu 
raspolažu podacima sa statusom povjerljivosti trebaju štititi tajnost takvih 
podataka. Podacima sa statusom povjerljivosti smatraju se podaci tajnost kojih 
proistječe iz potrebe zaštite prava članova sveučilišne zajednice i koji su zakonom, 
općim aktima Sveučilišta ili odlukom nadležnog tijela donesenom na temelju tih 
propisa proglašeni povjerljivima. Ne dopušta se otkrivanje povjerljivih podataka 
drugim članovima sveučilišne zajednice kao ni bilo kojoj drugoj strani osim ako je 

takvo razotkrivanje dio uobičajenoga obavljanja posla na Sveučilištu ili ako postoji 
zakonska i profesionalna obveza da se takve informacije objave. 


Pravo i dužnost kontinuiranog usavršavanja i cjeloživotnog obrazovanja 
Clanak 24. 


Svi članovi sveučilišne zajednice imaju pravo i dužnost neprekidno se usavršavati i 
ustrajati na unapređivanju kakvoće 1 razine vlastita znanja i stručnosti unutar 
izabranoga područja. 

Članovi akademske zajednice planiraju, provode i izvještavaju o svojim 
znanstvenim istraživanjima i nastavnim djelatnostima u skladu s prihvaćenim 
standardima znanstvene i nastavne kompetentnosti. 


Profesionalno napredovanje 
Članak 25. 


Procjena uspješnosti ostvarivanja profesionalnih obveza i profesionalne 
kompetencije bilo kojega člana sveučilišne zajednice treba biti objektivna i 
nepristrana te utemeljena na unaprijed definiranim i transparentnim kriterijima. 
Svaki član sveučilišne zajednice treba temeljiti prosudbe o uvjetima napredovanja 
drugih članova isključivo na kriterijima koji su neposredno relevantni za obavljanu 
djelatnost ili profesionalne obveze, odnosno na pokazanoj stručnosti, talentu, 
profesionalnim zaslugama i rezultatima u obavljanju radnim mjestom propisane 
vrste radnih zadataka. 

Ako više kandidata u jednakom stupnju ispunjava postavljene profesionalne 
uvjete, prilikom zapošljavanja i unapređivanja treba uzeti u obzir i potrebu da se na 
primjeren način potaknu interesi socijalne skupine koja je u danome području 
podzastupljena. 

Svaki oblik neposredne ili posredne diskriminacije u postupku evaluacije uvjeta 
profesionalnoga napredovanja te u samom postupku napredovanja smatra se 
nedopustivim. 

Sveučilište treba svim članovima sveučilišne zajednice osigurati jednake uvjete 
napredovanja na temelju ispunjavanja profesionalnih obveza te stvoriti uvjete za 
pomlađivanje znanstvene, umjetničke i nastavne zajednice. Unutar tih uvjeta, 
profesionalna je odgovornost nastavnika brinuti se o pomlađivanju znanstvene, 
umjetničke i nastavne zajednice te poticati napredovanje i osamostaljivanje mlađih 
nastavnika i članova akademske zajednice. 


Javno nastupanje 
Članak 26. 


Sveučilište je svjesno svoje društvene odgovornosti i podupire pravo članova 
sveučilišne zajednice na javno nastupanje i slobodu izražavanja što uključuje 
nastupe pred publikom, na radiju i televiziji, izražavanje svojih stajališta u 
novinama, knjigama i časopisima, kao i druge oblike djelovanja za dobrobit 
zajednice. 


(2) = Članovi akademske zajednice s višim akademskim stupnjem ili profesionalnim 
statusom ne smiju zabranjivati niti ograničavati osobne javne nastupe članovima 
zajednice s nižim akademskim stupnjem ili profesionalnim statusom, niti taj nastup 
ičime uvjetovati. 

(3) = Članovi sveučilišne zajednice koji su ovlašteni javno nastupati te nastupaju u ime 
Sveučilišta moraju jasno istaknuti da izlažu stajališta Sveučilišta. U svim oblicima 
javnih nastupa i djelovanja u kojima članovi sveučilišne zajednice predstavljaju 
Sveučilište očekuje se postupanje u skladu s najvišim etičkim i profesionalnim 
standardima. 


Odgovornost prema sveučilišnoj zajednici 
Članak 27. 


(1) —— Profesionalne djelatnosti članova sveučilišne zajednice trebaju što je više moguće 
pridonositi ostvarenju zadataka Sveučilišta. 

(2) = Članovi sveučilišne zajednice trebaju se brinuti o dobru i interesima Sveučilišta u 
duhu akademske slobode - ispitivanja, argumentirane rasprave, kritike, tolerancije 
te odgovornog i poštenog traganja za optimalnim rješenjima. U tom smislu ne 
odobrava se: 

a. namjerno ometanje djelatnosti koje Sveučilište provodi ili podupire radi 
ostvarenja zadataka definiranih kroz slobodnu i argumentiranu raspravu; 

b. bilo koja vrsta djelovanja (lobiranje, zloporaba pozicije autoriteta 1 sl.) kojoj je 
cilj stvaranje povlaštene pozicije pojedinaca i skupina na štetu objektivnih 
profesionalnih kriterija; 

c. nesavjestan odnos spram imovine Sveučilišta te onemogućivanje ili otežavanje 
ostalim članovima sveučilišne zajednice da se koriste tom imovinom; 

d. upotreba sveučilišne imovine ili pogodnosti za osobne, komercijalne, političke, 
vjerske, društvene i druge izvansveučilišne svrhe bez posebnog odobrenja; 

e. poticanje drugih članova sveučilišne zajednice u nepoštovanju sveučilišnih 
pravila cilj kojih je ostvarenje općeprihvaćenih zadataka Sveučilišta; 

f. namjerno predstavljanje osobnih stajališta kao službenoga stajališta Sveučilišta 
radi stjecanja osobne koristi; 

g. korištenje imenom ili logotipom Sveučilišta za privatne djelatnosti kako bi se 
neopravdano stvorio dojam sveučilišnoga autoriteta. 


IV. Tijela koja prate ostvarenje Etičkog kodeksa 
Opća dužnost praćenja i provedbe Etičkog kodeksa 
Članak 28. 


(1) Sva tijela Sveučilišta i njegovih sastavnica dužna su, svako u okvirima svoje 
nadležnosti, brinuti se za ostvarenje i unapređenje etičkih standarda na Sveučilištu i 
provedbu Etičkog kodeksa. Ona su ovlaštena autonomno tumačiti odredbe Etičkog 
kodeksa i primjenjivati ih prema vlastitoj savjesti, u duhu njegovih vrijednosti. 

(2) Tijela iz st. 1. ovoga članka ovlaštena su u konkretnim slučajevima ili u vezi s 
načelnim pitanjima tumačenja i primjene Etičkog kodeksa zatražiti mišljenje od 


posebnih savjetodavnih tijela iz čl. 29. u postupku uređenom odredbama čl. 33.-39. 
Etičkog kodeksa. 


Savjetodavna tijela za tumačenje i provedbu Etičkog kodeksa 
Članak 29. 


(1) Radi savjetovanja Sveučilišta i njegovih sastavnica u pitanjima ostvarenja Etičkog 
kodeksa te razvoja 1 primjene etičkih standarda u pojedinom specifičnom području, na 
sastavnicama Sveučilištu osnivaju se etička povjerenstva (u daljnjem tekstu: etička 
povjerenstva sastavnica). Etička povjerenstva sastavnica donose mišljenja o načelnim 
pitanjima kao i o usklađenosti ponašanja u konkretnim slučajevima s načelima i 
odredbama Etičkog kodeksa 

(2) Uz etička povjerenstva sastavnica, mogu se osnivati stalna ili ad hoc etička 
povjerenstva neposredno na Sveučilištu (u daljnjem tekstu: etička povjerenstva 
Sveučilišta). 

(3) Etička povjerenstva Sveučilišta djeluju umjesto etičkih povjerenstava sastavnica u 
slučajevima u kojima nema nadležnog etičkog povjerenstva sastavnice ili to tijelo ne 
može ili ne želi djelovati, a postoji potreba za davanjem mišljenja iz st. 1. ovoga 
članka. Iznimno, etičko povjerenstvo Sveučilišta može se imenovati i onda kada je 
etičko povjerenstvo sastavnice dalo to mišljenje ako je dano mišljenje u suprotnosti s 
prijašnjom praksom ili tumačenjem Etičkog kodeksa. 

(4) Etički savjet Sveučilišta u Zagrebu (u daljnjem tekstu: Etički savjet) osniva se radi 
jedinstvenog tumačenja Etičkog kodeksa, koordiniranja djelovanja etičkih 
povjerenstava sastavnica i etičkih povjerenstava Sveučilišta te radi usmjerivanja 
djelovanja Sveučilišta na unapređenju etičkih standarda. 


Etička povjerenstva sastavnica 
Članak 30. 


(1) — Etička povjerenstva sastavnica imenuje dekan uz suglasnost stručnog vijeća 
sastavnice, na rok od četiri godine. 

(2) = Etička povjerenstva sastavnica imaju tri člana. Statutom sastavnice ili općim aktom 
sastavnice donesenim na temelju statuta može se odrediti da etičko povjerenstvo 
ima veći broj članova, no ne više od pet. Za svakog člana povjerenstva imenuje se 
najmanje jedan zamjenik. Ako se mišljenje traži u vezi s pitanjem koje se tiče 
ponašanja studenata ili je pitanje od neposredne važnosti za studente, povjerenstvo 
se proširuje za dva člana koji se imenuje iz reda studenata. 

(3) = Etičko povjerenstvo ima predsjednika kojeg dekan imenuje između članova 
povjerenstva iz reda nastavnika. 

(4) Sastavnica može donijeti poslovnik etičkog povjerenstva i njime urediti pojedina 
pravila o radu i djelovanju etičkog povjerenstva koja nisu uređena Etičkim 
kodeksom. Dopunska pravila o svom radu i djelovanju može u okviru ovoga 
kodeksa i poslovnika donijeti i samo etičko povjerenstvo. 

Etički savjet Sveučilišta 
Članak 31. 


Etički savjet Sveučilišta (u daljnjem tekstu: Etički savjet) imenuje rektor na 
prijedlog Senata, na rok od četiri godine. 

Etički savjet ima devet članova, od kojih je većina iz reda nastavnika, te barem po 
jedan član iz reda studenata i drugih zaposlenika Sveučilišta. Pri imenovanju 
članova Etičkog savjeta iz redova nastavnika treba osigurati odgovarajuću 
zastupljenost područja i djelatnosti na Sveučilištu. Uz članove Etičkog savjeta 
imenuje se i jednak broj zamjenika. 

Etički savjet izabire između svojih članova predsjednika na rok od dvije godine. 


Etička povjerenstva Sveučilišta 
Članak 32. 


U slučajevima iz čl. 29. st. 3., etičko povjerenstvo Sveučilišta imenuje rektor na 
prijedlog Etičkog savjeta. Mandat etičkog povjerenstva Sveučilišta ograničen je na 
slučaj za koji je to povjerenstvo imenovano (ad hoc povjerenstvo). 

Za trajne oblike znanstvene, umjetničke i nastavne djelatnosti za koje ne postoji 
odgovarajuće etičko povjerenstvo sastavnice može se imenovati jedno stalno 
etičko povjerenstvo Sveučilišta ili više njih. U tom slučaju mandat etičkog 
povjerenstva Sveučilišta određuje se na preporuku Etičkog savjeta odlukom 
rektora, no ne može biti duži od četiri godine. 

Odredbe o sastavu i postupku etičkih povjerenstava sastavnica primjenjuju se na 
odgovarajući način na etička povjerenstva Sveučilišta. 


V. Postupak pred etičkim povjerenstvima i Etičkim savjetom Sveučilišta 


a. Postupak pred etičkim povjerenstvima sastavnica 
Zahtjev za davanjem mišljenja 
Članak 33. 


Postupak pred etičkim povjerenstvom sastavnice pokreće se zahtjevom za davanje 
mišljenja o sukladnosti određenog djelovanja ili ponašanja s načelima i pravilima 
Etičkog kodeksa. 

Zahtjev za davanjem mišljenja podnosi dekan sastavnice ili rektor Sveučilišta, po 
vlastitoj inicijativi ili na prijedlog drugih tijela ili članova sveučilišne zajednice. 
Zahtjev se podnosi predsjedniku nadležnog etičkog povjerenstva ili, ako nadležno 
etičko povjerenstvo nije osnovano, Etičkom savjetu. 

Ako se zahtjev za davanjem mišljenja odnosi na mišljenje o sukladnosti djelovanja 
ili ponašanja dekana ili rektora s načelima i pravilima Etičkog kodeksa, inicijator 
se može obratiti fakultetskom vijeću sastavnice ili Senatu Sveučilišta koji će 
većinom glasova svih članova odlučiti hoće li se pokrenuti postupak pred etičkim 
povjerenstvom. 

Ako u povodu inicijative drugih tijela ili članova sveučilišne zajednice ovlaštene 

osobe i tijela ne podnesu zahtjev nadležnom etičkom povjerenstvu u roku od 30 

dana, inicijator se može obratiti Etičkom savjetu, koji je u tom slučaju ovlašten, 

ako to smatra potrebnim, sam pokrenuti odgovarajući postupak kod nadležnog 

etičkog povjerenstva. 

Zahtjev za davanjem mišljenja mora biti određen, i mora točno i precizno opisati: 

a. načelno pitanje o kojem je riječ, i/ili 

b. konkretne okolnosti slučaja i djelovanje odnosno ponašanje za sukladnost kojih 
se s načelima i pravilima Etičkog kodeksa traži mišljenje. 

Uz zahtjev se mogu podnijeti relevantne isprave 1 materijal, kao i navodi o 

odredbama Etičkog kodeksa u vezi s kojima se osobito traži mišljenje. 

Ako mu zahtjev na temeljem st. 2. ovoga članka nije izravno podnesen, primjerak 

zahtjeva dostavlja se i Etičkom savjetu. 


Postupanje povjerenstva 
Članak 34. 


U povodu zahtjeva iz čl. 33. predsjednik etičkog povjerenstva sastavnice saziva 
sastanak povjerenstva u roku 30 dana od primitka zahtjeva. 

Povjerenstvo može od podnositelja zahtjeva zatražiti dodatna razjašnjenja i 
obavijesti. Ako se u zahtjevu traži mišljenje o konkretnom slučaju, povjerenstvo 
može zatražiti očitovanje i razjašnjenja od zainteresiranih osoba. Ako podnositelj 
zahtjeva traži ispitivanje etičnosti ponašanja određenog člana sveučilišne 
zajednice, tom se članu mora omogućiti da se izjasni o relevantnim navodima i 
iznese svoje argumente. 

Povjerenstvo može zatražiti od Etičkog savjeta da u sastancima i radu povjerenstva 
sudjeluje jedan član toga savjeta ili druga osoba koju Etički savjet odredi kao 
savjetnika Sveučilišta za etička pitanja (u daljnjem tekstu: savjetnik za etička 
pitanja). Savjetnik za etička pitanja obavještava članove povjerenstva o praksi i 
stajalištima Etičkog savjeta i etičkih povjerenstava drugih sastavnica, a može dati i 
druge relevantne obavijesti. U radu povjerenstva savjetnik sudjeluje bez prava 
glasa. 

U ime povjerenstva razjašnjenja iz st 2. te sudjelovanje savjetnika za etička pitanja 
iz st. 3. može zatražiti predsjednik povjerenstva, bez potrebe da prethodno o tome 
sazove sastanak povjerenstva. 

Na sastanku povjerenstva članovi povjerenstva raspravljaju o pitanjima koja su 
predmet postupka, zauzimaju stajalište o sadržaju mišljenja koje će dati te 
određuju člana povjerenstva koji će na temelju rasprave sastaviti pisani nacrt 
mišljenja. 

Etičko povjerenstvo sastavnice svoje mišljenje daje isključivo na temelju navoda i 
podataka iz zahtjeva, priloga uz zahtjev i dodatnih razjašnjenja i očitovanja 
podnositelja zahtjeva i drugih osoba. Povjerenstvo ne provjerava navode iz 
zahtjeva i očitovanja niti ima istražne ovlasti utvrđivati činjenice po vlastitoj 
inicijativi. Ako se navodi o činjenicama iz zahtjeva i navodi o činjenicama iz 
očitovanja razlikuju, a o istinitosti spornih tvrdnji ne može se zaključiti iz 
materijala koji je podnesen u postupku, povjerenstvo će tu okolnost navesti u 
svome mišljenju te se ograničiti na davanje stajališta o načelnom pitanju. 

(3) 

(5) 


(6) 


(7) 


Ako je u zahtjevu zatraženo mišljenje o sukladnosti određenog ponašanja s izričito 
navedenim odredbama Etičkog kodeksa, etičko povjerenstvo dužno je svoje 
mišljenje dati o sukladnosti s tim odredbama, no ovlašteno je mišljenje proširiti i 
na sukladnost ponašanja s drugim načelima i pravilima Etičkog kodeksa. 


Mišljenje 
Članak 35. 


Na temelju zahtjeva i drugih primljenih podataka etičko povjerenstvo sastavnice 
donosi svoje mišljenje i podnosi ga podnositelju zahtjeva. Primjerak mišljenja 
dostavlja se Etičkom savjetu. 

Pri donošenju mišljenja, nastoji se postići konsenzus svih članova povjerenstva. 

Ako to nije moguće, mišljenje se donosi na temelju stajališta većine članova 

povjerenstva. 

Mišljenje se donosi u pisanom obliku, u roku 60 dana od dana primitka zahtjeva. 

Ako je povjerenstvo bilo zatražilo dodatna razjašnjenja i obavijesti, taj se rok 

računa od njihova primitka, no i tada mišljenje mora biti dano najkasnije u roku 90 

dana od primitka zahtjeva. Ovi rokovi ne teku za vrijeme godišnjih odmora i 

drugih razdoblja u kojima na Sveučilištu ili sastavnici nema aktivnosti. 

Mišljenje povjerenstva mora sadržavati sljedeće podatke: 

a. Opis zahtjeva i pitanja o kojima je povjerenstvo raspravljalo; 

b. Navode o načelima i pravilima etičkog kodeksa koje je u povodu zahtjeva 
povjerenstvo uzelo u obzir; 

c. Stajalište povjerenstva o tome je li ponašanje opisano u zahtjevu u skladu s 
Etičkim kodeksom ili ne; 

d. Razloge za mišljenje povjerenstva; 

e. Podatak o tome je li mišljenje doneseno jednoglasno ili ne. 

Ako je u mišljenju utvrđeno da određeno ponašanje nije u skladu s načelima i 

pravilima Etičkog kodeksa, ono može sadržavati još 1: 

a. Ocjenu povjerenstva o stupnju nesukladnosti i težini povrede etičkih načela 
uzrokovane takvim ponašanjem; 

b. Stajalište povjerenstva o načinima na koje se moglo izbjeći nesukladnost 
ponašanja s Etičkim kodeksom i/ili o mjerama koje bi mogle doprinijeti tome 
da do takvih povreda kodeksa u budućnosti ne dolazi. 

Ako mišljenje nije dano jednoglasno, članovi povjerenstva koji su imali različite 

stajalište od većine ovlašteni su svoja izdvojena mišljenja priložiti uz mišljenje 

povjerenstva. 

Iznimno, ako povjerenstvo zaključi da mu na temelju zahtjeva i drugih primljenih 

podataka nije moguće donijeti svoje mišljenje, da nije nadležno za davanje 

mišljenja ili ako iz bilo kojeg drugog razloga ne može ili ne želi donijeti mišljenje, 
predsjednik povjerenstva o tome je dužan u roku iz st. 3. obavijestiti podnositelja 
zahtjeva i Etički savjet te detaljno navesti razloge za nedonošenje mišljenja. U tom 

slučaju Etički savjet odlučit će hoće li postupiti prema odredbama čl. 29. st. 3. 

Etičkog kodeksa. 


b. Postupak pred Etičkim savjetom Sveučilišta 
Djelatnost i nadležnost Etičkog savjeta 


Članak 36. 


Etički savjet: 


(1) 


(2) 


(3) 
(4) 
(5) 


(6) 


a. Savjetuje rektora i sveučilišnu zajednicu o općim pitanjima koja se odnose na 

etičnost ponašanja i praksi na Sveučilištu; 

Održava kontakte s usporedivim tijelima drugih ustanova i sveučilišta; 

Prikuplja obavijesti i izučava razvoj etičkih standarda u Hrvatskoj 1 svijetu; 

d. Prati i proučava praksu etičkih povjerenstava te odlučuje o pokretanju 
postupka pred njima u slučaju iz čl. 33. st. 4. Etičkog kodeksa; 

e. Koordinira rad etičkih povjerenstava sastavnica i etičkih povjerenstava 
Sveučilišta; 

f. Imenuje po zahtjevu etičkih povjerenstava savjetnike za etička pitanja; 

g. Podnosi Senatu redovito godišnje izvješće u kojem izvještava o svom 

h 

i 

djelovanju te o provedbi i razvoju etičkih standarda na Sveučilištu; 
Predlaže rektoru i Senatu izmjene i dopune Etičkog kodeksa; 
Predlaže rektoru osnivanje i sastav etičkih povjerenstava Sveučilišta te daje 
preporuku o trajanju njihova mandata; 

j. Organizira rasprave, sastanke i skupove posvećene tumačenju, primjeni i 
unapređenju etičkih standarda na Sveučilištu; 

k. Obavlja druge poslove predviđene Etičkim kodeksom. 


Sjednice Etičkog savjeta 
Članak 37. 


Etički savjet održava svoje redovite sjednice najmanje triput u semestru. Vrijeme i 
mjesto održavanja redovitih sjednica određuju se najkasnije na početku svakog 
semestra. 

Predsjednik Etičkog savjeta može sazvati izvanrednu sjednicu Etičkog savjeta 
izvan unaprijed određenih termina redovnih sjednica, ako se pojavi pitanje o kojem 
je potrebno bez odgode raspraviti. 

Etički savjet može valjano donositi odluke ako je sjednici nazočno najmanje sedam 
njegovih članova ili zamjenika članova. 

Etički savjet svoje odluke nastoji donositi konsenzusom. Ako to nije moguće, 
odluke se donose većinom glasova svih članova. 

Etički savjet može na svoje sjednice ili dijelove sjednica pozvati rektora, 
prorektora, dekana, članove etičkih povjerenstava ili druge osobe koje mogu 
pridonijeti ostvarenju zadataka Etičkog savjeta. 

Opće i administrativne poslove za Etički savjet obavljaju službe Rektorata. 


(1) 


(2) 


(1) 


(2) 


(1) 
(2) 
(3) 


Inicijativa za imenovanje etičkog povjerenstva Sveučilišta 
Članak 38. 


Rektor, dekan ili druga odgovorna osoba može dati inicijativu Etičkom savjetu za 
pokretanja postupka imenovanja ad hoc ili stalnog etičkog povjerenstva 
Sveučilišta. 

Ako Etički savjet zaključi da su se ostvarili uvjeti iz čl. 29. st. 3. Etičkog kodeksa, 
predložit će rektoru osnivanje etičkog povjerenstva Sveučilišta, predložiti 
kandidate za članove i zamjenike članova te navesti da predlaže imenovanje ad 
hoc povjerenstva ili, ako zaključi da je potrebno osnivanje stalnog povjerenstva, 
predložiti trajanje njegova mandata. 


Javnost rada 
Članak 39. 


Sjednice Etičkog savjeta su javne. Radi zaštite prava na privatnost ili drugih važnih 
razloga Etički savjet može isključiti javnost sa sjednice, u mjeri u kojoj je to 
prijeko potrebno. 

Mišljenja etičkih povjerenstava su javna. Etički savjet određuje način i mjesto 
njihova sustavnog objavljivanja. Radi zaštite prava na privatnost, pri objavljivanju 
mišljenje se može skratiti ili se iz njega mogu ukloniti osobni podaci o osobama 
koje se u njemu spominju. 


VI. Prijelazne i završne odredbe 


Osnivanje Etičkog savjeta i etičkih povjerenstava sastavnica 
Članak 40. 


Etički savjet i etička povjerenstva sastavnica imenovat će se u roku tri mjeseca od 
stupanja na snagu Etičkoga kodeksa. 

Do imenovanja etičkog savjeta, poslove etičkog savjeta obavljat će Sveučilišno 
etičko povjerenstvo. 

Ako u okviru pojedine sastavnice već djeluju usporediva tijela, vijeće sastavnice 
može na prijedlog dekana donijeti odluku da će određeno tijelo do isteka svoga 
mandata obavljati poslove etičkog povjerenstva. U takvom slučaju, etičko 
povjerenstvo treba se imenovati prema odredbama Etičkog kodeksa najkasnije do 
1. siječnja 2009. 


Stupanje na snagu 


Članak 41. 


Ovaj Etički kodeks stupa na snagu danom objave na oglasnim pločama i web stranici 
Sveučilišta tj. 18. svibnja 2007. 


